कोरोना वायरस: 24 घंटे में 39796 नए केस, 723 लोगों की गई जान, संक्रमण की दर 2.61%
कोरोना के मरीजों की पहचान के लिए पिछले 24 घंटों के दौरान देश में 1522504 टेस्ट किए गए हैं और संक्रमण की दर 2.61 प्रतिशत रही है।
नई दिल्ली। कुछ राज्यों को छोड़ दें तो देश के अधिकतर राज्यों में कोरोना वायरस के नए मामले लगातार कम हो रहे हैं और साथ में कोरोना से ठीक होने वाले लोगों की संख्या भी लगातार बढ़ रही है जिस वजह से देश में एक्टिव कोरोना मामलों में लगातार कमी आ रही है। केंद्रीय स्वास्थ्य मंत्रालय की तरफ से जारी किए गए आंकड़ों के अनुसार पिछले 24 घंटों के दौरान देश में कोरोना वायरस के 39796 नए मामले सामने आए हैं और कोरोना से 43352 लोग ठी हुए हैं। स्वास्थ्य मंत्रालय के अनुसार पिछले 24 घंटों के दौरान देश में कोरोना के एक्टिव मामलों की संख्या में 3279 की कमी आई है और देश में अब 482071 एक्टिव कोरोना मामले ही बचे हैं। स्वास्थ्य मंत्रालय के अनुसार कोरोना की वजह से देश में होने वाली मौतों की संख्या में भी पहले के मुकाबले कमी आई है, पिछले 24 घंटों के दौरान देश में कोरोना वायरस की वजह से 723 लोगों की जान गई है और अबतक इस वायरस से देश में कुल 402728 लोगों की जान जा चुकी है। कोरोना के मरीजों की पहचान के लिए पिछले 24 घंटों के दौरान देश में 1522504 टेस्ट किए गए हैं और संक्रमण की दर 2.61 प्रतिशत रही है। देश के अधिकतर राज्यों में कोरोना के मामले कम हो रहे हैं लेकिन कुछ राज्य ऐसे हैं जहां पर मामलों में बढ़ोतरी हो रही है और यह चिंताजनक साबित हो रहा है। स्वास्थ्य मंत्रालय के अनुसार पिछले 24 घंटों के दौरान महाराष्ट्र, केरल, छत्तीसगढ़, सिक्किम, मणिपुर और लक्ष्यदीप में कोरोना के एक्टिव मामलों में बढ़ोतरी देखने को मिली है। कोरोना के खिलाफ लड़ाई में वैक्सीन के टीकाकरण अभियान को तेज गति से बढ़ाया जा रहा है। पिछले 24 घंटों के दौरान देश में 14.81 लाख से ज्यादा लोगों को वैक्सीन दी गई है और अबतक देश में 35.28 करोड़ लोगों को वैक्सीन लगाई जा चुकी है जिनमें 28.83 करोड़ लोगों को पहली डोज मिली है और 6.45 करोड़ लोगों को दोनों डोज दी जा चुकी है।